贈王生
作者：姚勉
朝代：宋

paragraphs: 三年刻楮多苦心，不龜手方只百金。
近來自笑巧成拙，捨去二藝趨雞林。
文章小巧蟲雕刻，大巧天機五雲色。
單傳此印到人間，君亦當成近朱赤。
松麓先生嘆數窮，請君專志毋分功。
悲絲正謂可白黑，斲雕庶得還淳風。
方今天詔興賢急，家家倒屣迎君入。
試按春風官柳汁，更刊進士題名集。
從此君應百不憂，十萬腰纏鶴揚州。
雖然文章亦徒耳，萬言不直一盃水。
聞君一藝尤更精，明珠爲人買娉婷。
血色羅裙掩雕字，囊金柜帛當充庭。